РЕШЕНИЕ № 714/2007/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 20 юни 2007 година
за отмяна на Директива 68/89/ЕИО на Съвета за сближаване на законодателствата на държавите-членки относно класификацията на необработен дървен материал
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
Общностните политики за по-добро регламентиране подчертават значимостта на опростяването на националното и общностното законодателство като ключов елемент за подобряване конкурентоспособността на предприятията и постигане на целите в рамките на Лисабонската стратегия.
(2)
Методите за измерване и класифициране, предвидени в Директива 68/89/ЕИО (3), се различават от методите за измерване и класифициране, които понастоящем обичайно се прилагат при операции между предприятия в сферата на горското стопанство и дървопреработвателната промишленост и за които се смята, че не са пригодени към нуждите на пазара.
(3)
Методите за измерване и класификация, предвидени в Директива 68/89/ЕИО, вече не са необходими за целите на вътрешния пазар.
(4)
Следователно Директива 68/89/EИО следва да бъде отменена.
(5)
Отмяната на Директива 68/89/ЕИО води до следното: след 31 декември 2008 г. названието „Класифицирано ЕИО“ няма вече да може да се използва при пускането на пазара и съответстващите национални мерки по прилагането следва да бъдат съответно отменени до 31 декември 2008 г.,
ПРИЕХА НАСТОЯЩОТО РЕШЕНИЕ:
Член 1
Директива 68/89/ ЕИО се отменя считано от 31 декември 2008 г.
Член 2
Адресати на настоящото решение са държавите-членки.
Член 3
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Страсбург на 20 юни 2007 година.